十七日集清湖
作者：劉子翬
朝代：宋

paragraphs: 石堤蟠素虬，捍此百尺灣。
臨灣喚客飲，四座摇潺湲。
殘歊紅蕩析，凜若超塵寰。
却愁凉吹多，奪我酣醉顔。
時方雨聲斷，草木淒餘潸。
潤氣騰晚水，浮嵐撲秋山。
領略得妙趣，心遊勝躋攀。
那知百年憂，共樂此日閑。
篝燈夜分歸，危塍轉彎環。
芊芊稻苗風，綠亂不可刪。
不礙一月流，冰丸走其間。
慇懃傍扶輿，宛若送我還。